સોશ્યલ મીડિયામાં હાલ એક વીડિયો વાયરલ થયો છે. જેમાં રાજકોટમાં ગુજરાતના મુખ્યમંત્રી વિજય રૂપાણી જ્યારે ઉમેદવારી પત્ર ભરવા જઇ રહ્યા હતા ત્યારે તેમની પાછળ 20 થી 25 લોકોનો જ કાફલો નજરે પડી રહ્યો છે. ઉલ્લેખનીય છે કે વિજય રૂપાણીએ રાજકોટ પશ્ચિમની તેમની બેઠક પરથી ઉમેદવારી ફોર્મ ભર્યું હતું. અને આ માટે તે વિવિધ મંદિરો દર્શન કરીને ફોર્મ ભરવા પહોંચ્યા હતા. આ સમયે રૂપાણીએ વચ્ચે સ્કૂટરની સવારી માણી હતી. અને આ રીતે અલગ રીતે પ્રચાર કર્યો હતો. નોંધનીય છે કે જ્યારે રૂપાણી ઘરેથી ફોર્મ ભરવા નીકળ્યા ત્યારે મોટી સંખ્યામાં ભાજપના કાર્યકર્તાઓ તેમની સાથે હતા. પણ હવે એક અન્ય વીડિયો સોશ્યલ મીડિયામાં વાયરલ થયો છે જેમાં રૂપાણી સ્કૂટર પર બેસી ફોર્મ ભરવા જઇ રહ્યા હતા ત્યારે ખાલી 20 કે 25 માણસોનું ટોળુ જ તેમની પાછળ દેખાય છે. ત્યારે ગુજરાતના સીએમની જતા હોય અને તેમની પાછળ આટલી ઓછી ભીડ કેવી રીતે હોય તે વાત વિવાદનું કારણ બન્યુ છે.